2007R1386 — RO — 05.08.2009 — 002.001

Acest document reprezintă un instrument de documentare, iar instituţiile nu îşi asumă responsabilitatea pentru conţinutul său.

Astfel cum a fost modificat prin:









▼B

REGULAMENTUL (CE) NR. 1386/2007 AL CONSILIULUI

din 22 octombrie 2007

de instituire a unor măsuri de conservare și executare care se aplică în zona de reglementare a Organizației de Pescuit în Atlanticul de Nord-Vest







CONSILIUL UNIUNII EUROPENE, având în vedere Tratatul de instituire a Comunității Europene, în special articolul 37, având în vedere propunerea Comisiei, având în vedere avizul Parlamentului European ( 1 ), întrucât: (1) Convenția privind viitoarea cooperare multilaterală pentru pescuit în Atlanticul de Nord-Vest, denumită în continuare Convenția NAFO, a fost aprobată de Consiliu prin Regulamentul (CEE) nr. 3179/78 din 28 decembrie 1978 privind semnarea de către Comunitatea Economică Europeană a Convenției asupra viitoarei cooperări multilaterale în zonele de pescuit din Atlanticul de Nord-Vest ( 2 ) și a intrat în vigoare la 1 ianuarie 1979. (2) Convenția NAFO stabilește cadrul adecvat pentru cooperarea multilaterală în domeniul conservării raționale și al gestionării resurselor de pescuit în cadrul zonei delimitate de convenție. (3) În cadrul celei de-a douăzeci și cincea reuniuni anuale de la Halifax din 15-19 septembrie 2003, NAFO a revizuit substanțial măsurile de conservare și executare care se aplică navelor de pescuit care își desfășoară activitatea în zonele situate dincolo de limitele jurisdicției naționale a părților contractante în zona delimitată de convenție. (4) Aceste măsuri prevăd, de asemenea, dispoziții vizând promovarea respectării, de către navele părților necontractante, a măsurilor de conservare și executare pentru a garanta respectarea integrală a măsurilor de conservare și gestionare adoptate de NAFO. (5) Acestea prevăd măsuri de control aplicabile navelor care arborează pavilionul părților contractante care își desfășoară activitatea în regiunea NAFO și planuri de inspecție pe mare și în porturi, care includ proceduri de inspecție și de supraveghere, precum și proceduri privind încălcarea dreptului comunitar, care trebuie aplicate de către părțile contractante. (6) Acestea prevăd, de asemenea, inspecția obligatorie a navelor aparținând părților necontractante atunci când acestea intră de bunăvoie în porturile părților contractante și interzicerea descărcării și a transbordării capturilor dacă s-a stabilit, în cursul inspecției, că acestea au fost efectuate cu încălcarea măsurilor de conservare adoptate de NAFO. (7) În temeiul articolelor 11 și 12 din Convenția NAFO, aceste măsuri intră în vigoare la 1 ianuarie 2004 și devin obligatorii pentru părțile contractante; Comunitatea ar trebui să aplice aceste măsuri. (8) Majoritatea acestor dispoziții au fost transpuse în legislația comunitară prin Regulamentul (CEE) nr. 1956/88 al Consiliului din 9 iunie 1988 de stabilire a normelor de aplicare a programului de inspecție comună internațională adoptat de către Organizația pentru Pescuit în Atlanticul de Nord-Vest ( 3 ), prin Regulamentul (CEE) nr. 2868/88 al Comisiei din 16 septembrie 1988 privind stabilirea normelor de aplicare a programului de inspecție comună internațională adoptat de Organizația de Pescuit în Atlanticul de Nord-Vest ( 4 ), prin Regulamentul (CEE) nr. 189/92 al Consiliului din 27 ianuarie 1992 de stabilire a normelor de aplicare a unor măsuri de control adoptate de Organizația de Pescuit în Atlanticul de Nord-Vest ( 5 ), prin Regulamentul (CE) nr. 3680/93 al Consiliului din 20 decembrie 1993 de stabilire a unor măsuri de conservare și gestionare a resurselor halieutice din aria de reglementare definită în Convenția asupra viitoarei cooperări multilaterale în zonele de pescuit din Atlanticul de Nord-Vest ( 6 ), prin Regulamentul (CE) nr. 3069/95 al Consiliului din 21 decembrie 1995 de stabilire a unui program-pilot de observare al Comunității Europene aplicabil vaselor de pescuit ale Comunității care operează în zona de reglementare a Organizației de Pescuit în Atlanticul de Nord-Vest (NAFO) ( 7 ) și prin Regulamentul (CE) nr. 1262/2000 al Consiliului din 8 iunie 2000 privind stabilirea anumitor măsuri de control pentru navele sub pavilionul părților necontractante la Organizația de Pescuit în Atlanticul de Nord-Vest (NAFO) ( 8 ). (9) În vederea punerii în aplicare în mod eficient a măsurilor revizuite de conservare și executare, adoptate de NAFO, aceste regulamente ar trebui abrogate și înlocuite cu un singur regulament care să reunească și să completeze toate dispozițiile, referitoare la activitatea de pescuit, care decurg din obligațiile Comunității în calitate de parte contractuală la convenție. (10) Anumite măsuri adoptate de NAFO au fost, de asemenea, transpuse în legislația comunitară prin intermediul Regulamentului privind TAC (captura totală admisibilă) și cotele anuale, iar recent, prin Regulamentul (CE) nr. 51/2006 al Consiliului din 22 decembrie 2005 de stabilire pentru 2006 a posibilităților de pescuit și a condițiilor asociate pentru anumite stocuri de pește și grupe de stocuri de pește, aplicabile în apele comunitare și, pentru navele comunitare, în ape în care sunt necesare limitări ale capturilor ( 9 ). Dispozițiile de acest fel care nu sunt de natură temporară ar trebui transferate în noul regulament. (11) Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului ( 10 ) a fost adoptat în 2002. În temeiul respectivului regulament, statele membre trebuie să controleze activitățile desfășurate de către navele aflate sub pavilionul acestora în afara apelor comunitare. (12) Articolul 2 alineatul (3) din Regulamentul (CEE) nr. 2847/93 al Consiliului din 12 octombrie 1993 de instituire a unui sistem de control aplicabil politicii comune din domeniul pescuitului ( 11 ) dispune că fiecare stat membru trebuie să se asigure de faptul că activitățile navelor sale desfășurate în afara zonei comunitare de pescuit sunt supuse unei supravegheri corespunzătoare, iar atunci când există obligații comunitare în acest sens, unor inspecții și unei supravegheri de natură să asigure respectarea normelor comunitare care se aplică în aceste ape; în consecință, ar trebui prevăzută o dispoziție potrivit căreia statele membre ale căror nave sunt autorizate să pescuiască în zona de reglementare NAFO desemnează inspectori pentru NAFO, care se ocupă de control și supraveghere, și contribuie cu resurse corespunzătoare pentru inspecție. (13) Pentru a asigura supravegherea activității de pescuit în zona de reglementare NAFO, este necesar ca statele membre să coopereze între ele și cu Comisia atunci când aplică aceste măsuri. (14) Este de datoria statelor membre să asigure respectarea de către propriii inspectori a procedurilor de inspecție stabilite de NAFO. (15) Pentru a se asigura de faptul că măsurile suplimentare de conservare și executare adoptate de NAFO, care devin obligatorii pentru Comunitate, pot fi puse în aplicare în intervalul de timp prevăzut în Convenția NAFO, Consiliul poate modifica prezentul regulament cu majoritate calificată, la propunerea Comisiei, întrucât: ADOPTĂ PREZENTUL REGULAMENT:







CAPITOLUL I

DISPOZIȚII GENERALE

Articolul 1

Obiectul

Prezentul regulament stabilește normele de aplicare, în cadrul Comunității, a măsurilor de conservare și executare stabilite de Organizația de Pescuit în Atlanticul de Nord-Vest (NAFO).

Articolul 2

Domeniul de aplicare

(1) Dispozițiile prevăzute în capitolele II-V din prezentul regulament se aplică tuturor activităților de pescuit comercial desfășurate de navele comunitare de pescuit, care pescuiesc specii aflate sub incidența Convenției NAFO în zona de reglementare NAFO.

(2) Măsurile de conservare și gestionare privind capturile de pește, în special cele referitoare la dimensiunea ochiurilor de plasă, limitele de mărime, zonele și sezoanele în care pescuitul este interzis, nu se aplică navelor de cercetare care își desfășoară activitatea în zona de reglementare NAFO.

Articolul 3

Definiții

În sensul prezentului regulament:

1. „navă de pescuit” înseamnă orice navă care este sau a fost implicată în activitatea de pescuit, inclusiv nave de prelucrare a peștelui și nave implicate în operațiuni de transbordare sau în orice altă activitate de pregătire pentru sau referitoare la pescuit, inclusiv pescuitul experimental sau de explorare;

2. „navă de cercetare” reprezintă orice navă permanentă de cercetare sau navă implicată în mod obișnuit în activitatea de pescuit sau de sprijin pentru pescuit, utilizată sau navlosită pentru cercetare în domeniul pescuitului și declarată ca atare;

3. „activitate de pescuit” reprezintă operațiunile de pescuit sau de prelucrare a peștelui, operațiunile de transbordare a peștelui sau a produselor din pește și orice alte activități de pregătire pentru sau referitoare la pescuitul în zona de reglementare NAFO;

4. „inspector” reprezintă un inspector din serviciile de control al pescuitului ale părților contractante NAFO, desemnat pentru programul comun de inspecție și supraveghere al NAFO;

5. „campanie de pescuit” reprezintă intervalul de timp delimitat de momentul în care o navă intră în zona de reglementare NAFO și momentul în care aceasta iese din zona de reglementare, interval în care toate capturile provenite din zona de reglementare sunt descărcate sau transbordate;

6. „navă a unei părți necontractante” reprezintă o navă care a fost detectată sau identificată prin alte mijloace și desemnată ca navă implicată în activitatea de pescuit în zona de reglementare NAFO și: (a) care arborează pavilionul unui stat care nu este parte contractantă la Convenția NAFO; sau (b) în cazul căreia există motive întemeiate pentru a fi considerată navă apatridă;

7. „pescuit INN” reprezintă activitatea de pescuit ilegal, nereglementat și nedeclarat în zona de reglementare NAFO;

8. „navă INN” reprezintă orice navă a unei părți necontractante implicată în activitatea de pescuit ilegal, nereglementat și nedeclarat în zona de reglementare NAFO;

9. „listă INN” reprezintă lista care cuprinde informațiile privind identitatea navelor desemnate de NAFO drept nave implicate în pescuitul INN;

10. „zona de reglementare NAFO” reprezintă zona definită la articolul 1 din Convenția privind viitoarea cooperare multilaterală pentru pescuit în Atlanticul de Nord-Vest (Convenția NAFO);

11. „subzonă” reprezintă o subzonă, astfel cum este definită în anexa III la Convenția NAFO;

12. „diviziune” reprezintă o diviziune, astfel cum este definită în anexa III la Convenția NAFO;

13. „cotă «altele»” reprezintă o cotă pe care navele comunitare o împart cu navele aflate sub pavilionul altor părți contractante la NAFO;

14. „program NAFO” reprezintă programul comun de inspecție și supraveghere adoptat de NAFO;

15. „măsuri de conservare și executare ale NAFO” reprezintă măsurile de conservare și executare adoptate de Comisia pentru pescuit și Consiliul general al NAFO;

16. „jurnal de pescuit” reprezintă jurnalul de bord prevăzut de Regulamentul (CEE) nr. 2807/83 al Comisiei ( 12 ), în care sunt consemnate operațiunile de pescuit și capturile;

17. „registru de producție” reprezintă jurnalul de bord în care este înscris peștele sub formă de produs;

18. „plan de capacitate” reprezintă schița sau descrierea care indică capacitatea de stocare în metri cubi a tuturor calelor și a altor locuri de stocare la bordul unei nave de pescuit;

19. „plan de arimare” reprezintă schița care indică locul în care este arimat peștele în calele sau alte locuri de stocare de la bordul unei nave de pescuit;

▼M1

20. „transbordarea” înseamnă transferul, de pe o navă de pescuit pe alta, al oricărei cantități de pește sau produse pescărești deținute la bord.

▼M2

21. „activități de pescuit de fund” înseamnă orice activitate de pescuit în care uneltele de pescuit ating sau ar putea atinge fundul mării în cursul normal al operațiunilor de pescuit;

22. „zone existente de pescuit de fund” înseamnă zonele în care, conform datelor VMS și/sau altor date geografice de referință, au fost efectuate activități de pescuit de fund cel puțin în doi ani într-o perioadă de referință cuprinsă între 1987 și 2007;

23. „zone noi de pescuit de fund” înseamnă orice zonă, în afara zonelor existente de pescuit de fund, în care sunt efectuate activități de pescuit de fund.

▼B







CAPITOLUL II

MĂSURI TEHNICE

Articolul 4

Capturi accesorii păstrate la bord

(1) Navele de pescuit își limitează capturile accesorii la maximum 2 500 kg sau 10 %, reținându-se valoarea mai mare, pentru fiecare specie reglementată de NAFO pentru care nicio cotă nu a fost alocată Comunității.

(2) În cazurile în care este în vigoare o interdicție de pescuit sau a fost utilizată integral o cotă „altele”, capturile accesorii ale speciei în cauză nu pot depăși 1 250 kg sau 5 %, reținându-se valoarea mai mare.

(3) Procentele menționate la alineatele (1) și (2) se calculează ca procent, pentru fiecare specie, din greutatea capturii totale păstrate la bord. Capturile de crevete nu sunt incluse în calculul nivelurilor de capturi accesorii de specii demersale.

Articolul 5

Capturi accesorii la orice lansare a plasei pungă

(1) În cazul în care procentele de capturi accesorii la oricare lansare a plasei pungă depășesc procentele prevăzute la articolul 4 alineatele (1) și (2), nava se îndepărtează imediat cu cel puțin 10 mile marine față de oricare poziție anterioară de remorcare și menține, pe durata următoarei remorcări, o distanță minimă de 10 mile marine față de oricare poziție anterioară de remorcare. În cazul în care, în urma îndepărtării, următoarea lansare depășește aceste limite de capturi accesorii, nava părăsește diviziunea și nu se întoarce timp de cel puțin 60 de ore.

(2) În cazul în care capturile accesorii totale ale tuturor speciilor demersale supuse unei cote depășesc, la oricare lansare a plasei pungă, în cazul pescuitului de crevete, 5 % din greutate în diviziunea 3M sau 2,5 % din greutate în diviziunea 3L, nava se îndepărtează cu cel puțin 10 mile marine față de oricare poziție anterioară de remorcare și menține, pe durata următoarei remorcări, o distanță minimă de 10 mile marine față de oricare poziție anterioară de remorcare. În cazul în care, în urma îndepărtării, următoarea lansare depășește aceste limite de capturi accesorii, nava părăsește diviziunea și nu se întoarce timp de cel puțin 60 de ore.

(3) Procentul de capturi accesorii autorizate la oricare lansare a plasei pungă se calculează ca procent, pentru fiecare specie, din greutatea capturii totale rezultate în urma lansării respective.

Articolul 6

Pescuit direcționat și capturi accesorii

(1) Comandanții navelor comunitare nu desfășoară activități de pescuit direcționat în cazul speciilor cărora li se aplică limite de capturi accesorii. Se consideră că se desfășoară activități de pescuit direcționat în cazul unei specii atunci când specia respectivă reprezintă procentul cel mai mare de greutate din captura totală, la orice lansare a plasei pungă.

(2) Cu toate acestea, atunci când o navă desfășoară activități de pescuit direcționat care vizează vulpea-de-mare, utilizând o plasă cu dimensiunea legală a ochiurilor adecvată pentru acest tip de pescuit, prima dată când plasa este lansată și capturile de specii cărora li se aplică limite de capturi accesorii reprezintă procentul cel mai mare din greutatea capturii totale, acestea sunt considerate capturi accidentale. În acest caz, nava își schimbă imediat poziția în conformitate cu articolul 5 alineatele (1) și (2).

(3) În urma unei absențe de cel puțin 60 de ore dintr-o diviziune, în conformitate cu dispozițiile articolului 5 alineatele (1) și (2), comandanții navelor comunitare efectuează o remorcare de probă a cărei durată nu depășește trei ore. Prin derogare de la alineatul (1) din prezentul articol, în cazul în care, la o lansare în cadrul unei astfel de operațiuni de probă, capturile de specii cărora li se aplică limite de capturi accesorii reprezintă procentul cel mai mare din greutatea capturii totale, aceasta nu este considerată o acțiune de pescuit direcționat. În acest caz, nava își schimbă imediat poziția în conformitate cu articolul 5 alineatele (1) și (2).

▼M2

(4) Comandanții navelor comunitare înregistrează coordonatele poziției inițiale și finale a oricărei remorcări de probă efectuate în conformitate cu dispozițiile de la alineatul (3).

▼B

Articolul 7

Dimensiunile ochiurilor de plasă

(1) Utilizarea unor traule care au, pe oricare dintre părți, ochiuri cu dimensiuni mai mici de 130 mm este interzisă pentru pescuitul direcționat vizând speciile demersale menționate în anexa I, cu excepția pescuitului de Sebastes mentella, astfel cum este prevăzut la alineatul (3). Dimensiunea ochiului poate fi redusă până la minimum 60 mm pentru pescuitul direcționat de calmar roșu nordic (Illex illecebrosus). Pentru pescuitul direcționat de vulpe-de-mare (Rajidae), această dimensiune a ochiului este mărită până la minimum 280 mm la sac și 220 mm în toate celelalte părți ale traulului.

(2) Navele care pescuiesc crevete (Pandalus borealis) folosesc plase cu o dimensiune minimă a ochiurilor de 40 mm.

(3) Navele care pescuiesc Sebastes mentella pelagice (sebaste de ocean) în subzona 2 și în diviziunile F și 3K utilizează plase cu o dimensiune minimă a ochiurilor de 100 mm.

▼M1

(4) Navele care pescuiesc sebastă de mare în diviziunea 3O utilizând traule pelagice folosesc plase cu o dimensiune minimă a ochiurilor de 90 mm.

▼M2

(5) Navele care desfășoară pescuitul direcționat pentru alte specii decât cele menționate la alineatele (1)-(3) din prezentul articol au dreptul să captureze specii reglementate cu plase având ochiuri mai mici decât cele menționate la alineatele respective, cu condiția respectării condițiilor referitoare la capturile accidentale prevăzute la articolul 4.

▼B

Articolul 8

Transportul plaselor

(1) În cazul unor activități de pescuit direcționat vizând una sau mai multe dintre speciile reglementate de NAFO, navele comunitare nu trebuie să transporte plase cu o dimensiune a ochiurilor mai mică decât cea prevăzută la articolul 7.

▼M2

(2) Cu toate acestea, navele comunitare care pescuiesc în zone dinafara zonei de reglementare NAFO pot să păstreze la bord plase cu o dimensiune a ochiurilor mai mică decât cea prevăzută la articolul 7, cu condiția ca acestea să fie temeinic arimate și fixate și să nu fie disponibile pentru utilizare imediată.

▼B

Articolul 9

Dispozitive prinse de plase

(1) Este interzisă utilizarea oricăror altor mijloace sau dispozitive, în afara celor descrise la prezentul articol, care obstrucționează ochiurile unei plase sau care micșorează dimensiunea acestora.

(2) Pentru a reduce sau preveni deteriorarea sacului de traul, în partea inferioară a acestuia se pot atașa materiale de pânză, materiale de plasă sau orice alte materiale.

(3) Părții superioare a sacului de traul i se pot atașa dispozitive, cu condiția ca acestea să nu obstrucționeze ochiurile sacului. Utilizarea unor apărători superioare este limitată la cele menționate în anexa V.

(4) Navele care pescuiesc crevete (Pandalus borealis) utilizează site sau grilaje de sortare cu un spațiu maxim de 22 mm între bare. Navele care pescuiesc crevete în diviziunea 3L sunt, de asemenea, echipate cu cavile de legătură cu o lungime minimă de 72 cm, astfel cum este prevăzut în anexa VI.

Articolul 10

Dimensiunea minimă a peștilor

(1) Peștele provenit din zona de reglementare NAFO care nu are dimensiunea necesară prevăzută în anexa III nu trebuie prelucrat, păstrat la bord, transbordat, debarcat, transportat, stocat, vândut, expus sau oferit spre vânzare, ci este imediat aruncat în mare după ce a fost descărcat din plasă sau pescuit.

(2) În cazul în care cantitatea de pește care nu are dimensiunea necesară depășește 10 % din cantitatea totală, nava trebuie să se îndepărteze la o distanță de cel puțin cinci mile marine față de oricare poziție anterioară de lansare înainte de a relua pescuitul. Orice pește prelucrat pentru care este stabilită o dimensiune minimă și care nu atinge lungimea corespunzătoare celei prevăzute în anexa III este considerat a proveni din pește care este sub dimensiunea minimă.

▼M2

Articolul 11

Dispoziții speciale privind pescuitul de crevete în diviziunea 3L

Pescuitul de crevete în diviziunea 3L se desfășoară la adâncimi mai mari de 200 de metri.

Articolul 12

Zone de pescuit cu acces restricționat

(1) Este interzisă desfășurarea de activități de pescuit de fund în următoarele zone:







Zona Coordonata 1 Coordonata 2 Coordonata 3 Coordonata 4 Orphan Knoll 50.00.30 N 45.00.30 V 51.00.30 N 45.00.30 V 51.00.30 N 47.00.30 V 50.00.30 N 47.00.30 V Corner Seamounts 35.00.00 N 48.00.00 W 36.00.00 N 48.00.00 W 36.00.00 N 52.00.00 W 35.00.00 N 52.00.00 W Newfoundland Seamounts 43.29.00 N 43.20.00 W 44.00.00 N 43.20.00 W 44.00.00 N 46.40.00 W 43.29.00 N 46.40.00 W New England Seamounts 35.00.00 N 57.00.00 W 39.00.00 N 57.00.00 W 39.00.00 N 64.00.00 W 35.00.00 N 64.00.00 W Fogo Seamount 1 42.31.33 N 53.23.17 W 42.31.33 N 52.33.37 W 41.55.48 N 53.23.17 W 41.55.48 N 52.33.37 W Fogo Seamount 2 41.07.22 N 52.27.49 W 41.07.22 N 51.38.10 W 40.31.37 N 52.27.49 W 40.31.37 N 51.38.10 W

(2) Zona din diviziunea NAFO 3O definită prin reunirea următoarelor coordonate (în ordine numerică și sfârșind la coordonata 1) este închisă tuturor activităților de pescuit de fund:







Coordonata nr. Latitudine Longitudine 1 42°53′00″N 51°00′00″V 2 42°52′04″N 51°31′44″V 3 43°24′13″N 51°58′12″V 4 43°24′20″N 51°58′18″V 5 43°39′38″N 52°13′10″V 6 43°40′59″N 52°27′52″V 7 43°56′19″N 52°39′48″V 8 44°04′53″N 52°58′12″V 9 44°18′38″N 53°06′00″V 10 44°18′36″N 53°24′07″V 11 44°49′59″N 54°30′00″V 12 44°29′55″N 54°30′00″V 13 43°26′59″N 52°55′59″V 14 42°48′00″N 51°41′06″V 15 42°33′02″N 51°00′00″V

▼M2







CAPITOLUL IIa

PROTEJAREA ECOSISTEMELOR MARINE VULNERABILE

Articolul 12a

Definiția ecosistemelor marine vulnerabile

În sensul prezentului capitol, „ecosisteme marine vulnerabile” înseamnă:

(a) ecosistemele marine care sunt unice sau care conțin specii rare a căror pierdere nu ar putea fi compensată de zone sau ecosisteme similare. Aceste ecosisteme includ: (i) habitatele care conțin specii endemice; (ii) habitatele de specii rare, amenințate sau pe cale de dispariție, care există numai în zone distincte; (iii) pepinierele piscicole sau zonele distincte de hrănire, creștere sau reproducere;

(b) ecosistemele marine necesare supraviețuirii, funcționării, reproducerii/depunerii icrelor sau refacerii rezervelor halieutice, necesare pentru anumite stadii ale ciclului biologic (de exemplu pepiniere sau zone pentru creșterea puietului) sau ecosistemele de specii marine rare, amenințate sau pe cale de dispariție;

(c) ecosistemele marine care prezintă o probabilitate foarte ridicată de degradare în urma activităților antropogene;

(d) ecosistemele marine care sunt caracterizate prin populații sau grupuri de specii având una sau mai multe dintre următoarele trăsături: (i) rate lente de creștere; (ii) maturizare târzie; (iii) selecție scăzută sau imprevizibilă; sau (iv) durată lungă de viață;

(e) ecosistemele marine caracterizate prin structuri fizice complexe, create prin concentrații semnificative de componente biotice și abiotice. În aceste ecosisteme procesele ecologice sunt de obicei dependente în mare măsură de aceste sisteme structurate. În plus, asemenea ecosisteme prezintă de multe ori o mare diversitate, care depinde de organismele care formează structurile.

Articolul 12b

Definiția efectelor nocive semnificative

În sensul prezentului capitol, „efecte nocive semnificative” înseamnă efectele care compromit structura sau funcția ecosistemului într-un mod care:

(a) diminuează capacitatea de refacere a populațiilor afectate;

(b) degradează productivitatea naturală pe termen lung a habitatelor; sau

(c) cauzează o pierdere semnificativă, mai mult decât temporară, a diversității speciilor, a habitatelor sau a tipurilor de comunități.

Articolul 12c

Definiția speciilor indicatoare de ecosisteme marine vulnerabile

În sensul prezentului capitol, „specii indicatoare de ecosisteme marine vulnerabile” înseamnă speciile din ordinul Antipatharia, din ordinul Gorgonaria, câmpurile de anemone de mare din familia Cerianthidae, Lophelia și câmpurile de specii din ordinul Pennatularia.

Articolul 12d

Definiția unei descoperiri de ecosisteme marine vulnerabile

În sensul prezentului capitol, o „descoperire de ecosisteme marine vulnerabile” înseamnă o captură, la o singură lansare, de specii indicatoare de ecosisteme marine vulnerabile în cantitate mai mare de 100 kg de corali vii și/sau 1 000 kg de bureți vii.

Articolul 12e

Evaluarea pescuitului de fund

(1) Statele membre ale căror nave intenționează să desfășoare activități de pescuit de fund în zona de reglementare a NAFO efectuează în 2009 o evaluare a efectelor cunoscute și anticipate ale acestor activități asupra ecosistemelor marine vulnerabile. Statele membre autorizează activitățile de pescuit de fund numai în cazul în care din evaluarea respectivă rezultă că aceste activități nu sunt susceptibile de a avea efecte nocive semnificative asupra ecosistemelor marine vulnerabile.

(2) În scopul efectuării evaluării menționate la alineatul (1), statele membre se bazează pe cele mai pertinente informații științifice și tehnice existente cu privire la poziția ecosistemelor marine vulnerabile în zonele în care navele de pescuit urmează să opereze. Aceste informații includ, dacă există, date științifice în baza cărora se poate estima probabilitatea existenței unor astfel de ecosisteme.

(3) Evaluarea riscului de efecte nocive semnificative asupra ecosistemelor marine vulnerabile efectuată în cadrul evaluării menționate la alineatul (1) trebuie să ia în considerare, după caz, condițiile diferite care prevalează în zonele noi de pescuit de fund și în zonele existente de pescuit de fund.

(4) Statele membre transmit Comisiei evaluările menționate la alineatul (1) cât mai repede posibil, dar nu mai târziu de 30 iunie 2009. Comunicarea respectivă include și o descriere a măsurilor de atenuare destinate să prevină efectele nocive semnificative asupra ecosistemelor marine vulnerabile. Comisia transmite imediat aceste informații Secretariatului NAFO.

Articolul 12f

Activități de pescuit de fund în zonele noi de pescuit de fund

(1) Toate activitățile de pescuit din zonele noi de pescuit de fund sau cu unelte de fund care nu au mai fost folosite anterior în zona respectivă sunt considerate pescuit experimental și se desfășoară în conformitate cu protocolul privind pescuitul experimental prevăzut la alineatul (2).

(2) Statele membre ale căror nave intenționează să desfășoare activități de pescuit în zone noi de pescuit de fund sau să folosească unelte care nu au mai fost folosite anterior în zona respectivă încheie un protocol privind pescuitul experimental pe baza modelelor din anexa XVI.

(3) Protocolul privind pescuitul experimental include următoarele informații:

(a) Un plan de recoltare care menționează speciile vizate, datele și sectoarele. Se iau în considerare eventuale restricții geografice și ale efortului pentru a asigura desfășurarea progresivă a pescuitului într-o arie geografică limitată.

(b) Un plan de atenuare incluzând măsuri care să prevină efectele nocive semnificative asupra ecosistemelor marine vulnerabile care pot fi descoperite în timpul pescuitului.

(c) Un plan de monitorizare a capturilor care include înregistrări și raportări cu privire la toate speciile capturate, urmărirea prin satelit și prezența observatorilor în toate cazurile. Raportările și înregistrările trebuie să fie suficient de detaliate pentru a realiza o evaluare a activității, dacă este necesar.

(d) Un plan de colectare a datelor pentru a facilita identificarea speciilor și ecosistemelor marine vulnerabile din zona de pescuit.

(4) Statele membre iau măsuri pentru ca activitățile experimentale de pescuit de fund să facă obiectul procedurii de evaluare prevăzute la articolul 12e.

(5) Statele membre transmit Comisiei protocolul privind pescuitul experimental menționat la alineatul (2), precum și evaluările menționate la articolul 12e alineatul (1), iar Comisia le transmite Secretariatului NAFO. Statele membre iau măsuri pentru ca activitățile experimentale de pescuit să nu fie autorizate înainte ca aceste informații să ajungă la Secretariatul NAFO.

Articolul 12g

Descoperiri neprevăzute de ecosisteme marine vulnerabile în zonele existente de pescuit de fund

(1) În cazul în care, în timpul operațiunilor de pescuit, o navă care desfășoară activități de pescuit în zone existente de pescuit de fund descoperă indicatori de ecosisteme marine vulnerabile, comandantul navei cuantifică speciile indicatoare de ecosisteme marine vulnerabile care au fost capturate.

(2) În cazul în care cantitatea de specii indicatoare de ecosisteme marine vulnerabile capturată în cursul unei operațiuni de pescuit, cum ar fi tractarea unui traul sau instalarea de setci sau paragate, depășește limita specificată la articolul 12d, se aplică dispozițiile de la alineatele (3) și (4) din prezentul articol.

(3) Comandantul navei raportează incidentul statului de pavilion, care transmite informațiile fără întârziere Secretarului executiv, prin intermediul Comisiei. Comisia alertează de îndată celelalte state membre ale căror nave operează în zona respectivă. Statele membre în cauză alertează imediat toate navele de pescuit din zonă aflate sub pavilionul lor.

(4) Comandantul navei oprește activitățile de pescuit și se îndepărtează cel puțin la 2 mile marine de capătul dispozitivului tractat/instalat în direcția în care este cel mai puțin probabil să aibă loc alte descoperiri. Comandantul ia decizia adecvată în baza tuturor surselor de informare disponibile.

Articolul 12h

Descoperiri neprevăzute de ecosisteme marine vulnerabile în zone noi de pescuit de fund

(1) În cazul în care, în timpul operațiunilor de pescuit, o navă care desfășoară activități de pescuit în zone noi de pescuit de fund descoperă indicatori de ecosisteme marine vulnerabile, comandantul navei cuantifică speciile indicatoare de ecosisteme marine vulnerabile capturate. Observatorii prezenți identifică bureți, corali și alte organisme până la cel mai mic nivel taxonomic posibil.

(2) În cazul în care cantitatea de specii capturate per operațiune de pescuit, cum ar fi tractarea unui traul sau instalarea de setci sau paragate, depășește limita prevăzută la articolul 12d, se aplică dispozițiile de la alineatele (3), (4) și (5) din prezentul articol.

(3) Comandantul navei raportează incidentul statului de pavilion, care transmite informațiile fără întârziere Secretarului executiv, prin intermediul Comisiei. Comisia alertează de îndată celelalte state membre ale căror nave operează în zona respectivă. Statele membre în cauză alertează imediat toate navele de pescuit din zonă aflate sub pavilionul lor.

(4) Se aplică o închidere temporară pe o rază de două mile în jurul locației descoperirii raportate de o navă aflată sub pavilionul unei părți contractante la NAFO. Locația raportată este cea indicată de navă, fie extremitatea dispozitivului tractat/instalat, fie o altă poziție care, conform dovezilor, este cea mai apropiată de locația exactă a descoperirii. Această închidere temporară se aplică până în momentul în care Secretariatul NAFO apreciază că zona poate fi redeschisă.

(5) Nava își încetează activitățile de pescuit și se îndepărtează cel puțin la 2 mile marine de extremitatea dispozitivului tractat/instalat, în direcția în care este cel mai puțin probabil să aibă loc alte descoperiri. Comandantul ia decizia adecvată în baza tuturor surselor de informare disponibile.

▼B







CAPITOLUL III

MĂSURI DE CONTROL







SECȚIUNEA 1

Supravegherea activităților de pescuit

Articolul 13

Autorizație

Sunt autorizate să pescuiască, să dețină, să transbordeze și să debarce resurse piscicole provenite din zona de reglementare NAFO numai navele comunitare de mai mult de 50 tone registru brut care dețin un permis special de pescuit emis de statul membru sub al cărui pavilion se află și care sunt înscrise în registrul de nave al NAFO, în condițiile stabilite în permis.

Articolul 14

Lista navelor

(1) Fiecare stat membru întocmește o listă a navelor aflate sub pavilionul acestuia și înmatriculate în Comunitate, care sunt autorizate să pescuiască în zona de reglementare NAFO, și transmite această listă Comisiei într-o formă informatizată. Comisia transmite mai departe lista, în cel mai scurt timp, Secretariatului NAFO.

(2) Cu cel puțin 15 zile înainte ca navele sale să intre în zona de reglementare NAFO, fiecare stat membru transmite Comisiei, sub formă informatizată, orice modificare a listei navelor aflate sub pavilionul acestuia și înmatriculate în Comunitate, care sunt autorizate să pescuiască în zona de reglementare NAFO. Comisia transmite mai departe lista, în cel mai scurt timp, Secretariatului NAFO.

(3) Lista menționată la alineatul (2) conține următoarele informații:

(a) după caz, numărul de identificare unic (CFR) al navei, astfel cum este definit în anexa I la Regulamentul (CE) nr. 26/2004 al Comisiei din 30 decembrie 2003 privind registrul flotei de pescuit comunitare ( 13 );

(b) indicativul de apel radio internațional;

(c) numele navlositorului, după caz.

(4) În cazul navelor aflate temporar sub pavilionul unui stat membru (navlosite fără echipaj), informațiile transmise includ, de asemenea:

(a) data de la care nava a fost autorizată să arboreze pavilionul statului membru;

(b) data de la care nava a fost autorizată de către statul membru în cauză să desfășoare activități de pescuit în zona de reglementare NAFO;

(c) numele statului în care este sau a fost anterior înmatriculată nava și data de la care a încetat să arboreze pavilionul statului respectiv;

(d) denumirea navei;

(e) numărul oficial de înmatriculare al navei, atribuit de către autoritățile naționale competente;

(f) portul de origine al navei după transfer;

(g) numele proprietarului sau al navlositorului navei;

(h) o declarație potrivit căreia comandantul a primit un exemplar al regulamentului în vigoare în zona de reglementare NAFO;

(i) principalele specii care pot fi pescuite de către navă în zona de reglementare NAFO;

(j) subzonele în care este prevăzut pescuitul.

Articolul 15

Navlosirea navelor comunitare

(1) Statele membre pot permite unei nave de pescuit care arborează pavilionul acestora și este autorizată să pescuiască în zona de reglementare NAFO să facă obiectul unui acord de navlosire pentru utilizarea parțială sau totală a unei cote și/sau a unor zile de pescuit atribuite unei alte părți contractante la NAFO. Cu toate acestea, nu sunt admise acorduri de navlosire care implică nave identificate de NAFO sau de oricare altă organizație regională de pescuit ca fiind implicate în activitatea de pescuit ilegal, nedeclarat și nereglementat (INN).

(2) La data încheierii unui acord de navlosire, statul membru de pavilion transmite următoarele informații Comisiei, care le transmite mai departe secretarului executiv al NAFO:

(a) aprobarea de către acesta a acordului de navlosire;

(b) speciile incluse în acord și posibilitățile de pescuit atribuite prin acordul de navlosire;

(c) durata acordului de navlosire;

(d) numele navlositorului;

(e) partea contractantă care a navlosit nava.

(3) La încetarea acordului de navlosire, statul membru de pavilion informează Comisia, care îl informează, la rândul său, în cel mai scurt timp, pe secretarul executiv al NAFO.

(4) Statul membru de pavilion ia măsurile necesare pentru a se asigura că:

(a) nava nu este autorizată să pescuiască, în perioada de navlosire, în afara posibilităților de pescuit atribuite statului membru de pavilion;

(b) nava nu este autorizată să pescuiască în aceeași perioadă în temeiul mai multor acorduri de navlosire;

(c) toate capturile și capturile accesorii efectuate în cadrul acordurilor de navlosire notificate sunt înscrise în jurnalul de pescuit, de către nava navlosită, separat de alte date înscrise privind capturile, în temeiul articolului 18.

(5) Statele membre raportează Comisiei toate capturile și capturile accesorii prevăzute la alineatul (4) litera (c), separat de alte date înscrise privind capturile, în temeiul articolului 21. Comisia transmite mai departe aceste date, în cel mai scurt timp, secretarului executiv al NAFO.

Articolul 16

Supravegherea efortului de pescuit

(1) Fiecare stat membru ia măsurile necesare pentru a se asigura că efortul de pescuit al navelor acestuia este proporțional cu posibilitățile de pescuit de care acesta dispune în zona de reglementare NAFO.

(2) Statele membre transmit Comisiei planul de pescuit al navelor proprii care pescuiesc în zona de reglementare NAFO până la data de 31 ianuarie a fiecărui an sau, ulterior, cu cel puțin 30 de zile înainte de începutul acestei activități. Planul de pescuit identifică, inter alia, nava sau navele care vor fi implicate în aceste activități, precum și numărul prevăzut al zilelor de pescuit pe care aceste nave le vor petrece în zona de reglementare NAFO.

(3) Statele membre informează Comisia, cu titlu indicativ, cu privire la activitățile prevăzute de navele acestora în alte zone.

(4) Planul de pescuit reprezintă efortul total de pescuit, care urmează a fi desfășurat în zona de reglementare NAFO, raportat la posibilitățile de pescuit de care dispune statul membru care face notificarea.

(5) Până la data de 31 ianuarie a fiecărui an, statele membre informează Comisia cu privire la punerea în aplicare a planurilor de pescuit ale acestora. Aceste rapoarte includ numărul de nave implicate efectiv în activitatea de pescuit în zona de reglementare NAFO, capturile fiecărei nave și numărul total de zile în care fiecare navă a pescuit în această zonă. Activitățile de pescuit de crevete în diviziunile 3M și 3L sunt declarate separat pentru fiecare diviziune.

Articolul 17

Sistemul de monitorizare a navelor (VMS)

(1) Statele membre se asigură că informațiile obținute prin intermediul sistemului de monitorizare a navelor (VMS), în temeiul Regulamentului (CE) nr. 2244/2003 al Comisiei ( 14 ), cu privire la navele care arborează pavilionul acestora și care pescuiesc în zona de reglementare NAFO, sunt transmise electronic Secretariatului NAFO în timp real.

(2) În cazul în care un inspector reperează, în zona de reglementare NAFO, o navă de pescuit pentru care nu a primit date VMS în conformitate cu măsurile de conservare și executare ale NAFO, acesta informează în cel mai scurt timp comandantul navei și secretarul executiv al NAFO.

Articolul 18

Transbordări

(1) Navele comunitare nu se implică în operațiuni de transbordare în zona de reglementare NAFO decât în cazul în care au primit autorizație prealabilă în acest sens de la autoritățile competente ale statului de pavilion al acestora.

(2) Navele comunitare nu se implică în operațiuni de transbordare de pește spre sau provenind de la o navă a părților necontractante care a fost detectată sau identificată prin alte mijloace ca fiind implicată în activitatea de pescuit în zona de reglementare NAFO.

(3) Navele comunitare raportează autorităților competente ale acestora fiecare transbordare în zona de reglementare NAFO. Navele donatoare întocmesc acest raport cu cel puțin 24 ore în avans, iar navele primitoare în termen de o oră de la transbordare.

(4) Raportul prevăzut la alineatul (3) include ora, poziția geografică, greutatea totală rotunjită pe specii care urmează să fie descărcată sau încărcată, exprimată în kilograme, precum și indicativul de apel al navelor implicate în transbordare.

(5) Cu cel puțin 24 ore înainte de orice debarcare, nava primitoare raportează, în afara capturilor totale păstrate la bord și a greutății totale care urmează să fie debarcată, numele portului și timpul estimat de debarcare.

(6) Statele membre transmit, în cel mai scurt timp, rapoartele prevăzute la alineatele (3) și (5) Comisiei, care le transmite mai departe, fără întârziere, Secretariatului NAFO.

Articolul 19

Jurnalele de pescuit, registrele de producție și planul de arimare

(1) În afara faptului că trebuie să respecte articolele 6, 8, 11 și 12 din Regulamentul (CEE) nr. 2847/93, comandanții navelor introduc în jurnalul de pescuit informațiile menționate în anexa IV.

(2) În ceea ce privește capturile de specii menționate la articolul 15 alineatul (1) din Regulamentul (CEE) nr. 2847/93, comandanții navelor comunitare întocmesc:

(a) un registru de producție care înregistrează producția cumulată, pe specii aflate la bord, sub formă de greutate, exprimată în kilograme, a produsului;

(b) un plan de arimare care indică locul diferitelor specii în cale. În cazul crevetei, navele întocmesc un plan de arimare care specifică locul în care se află crevetele în diviziunile 3L și 3M, precum și cantitățile de crevete pe diviziune aflate la bord, sub formă de greutate, stabilită în kilograme, pe produs.

(3) Registrul de producție și planul de arimare prevăzute la alineatul (2) sunt actualizate zilnic pentru ziua precedentă considerată de la ora 0.00 (OUC) până la ora 24.00 (OUC) și sunt păstrate la bord până în momentul în care nava a fost complet descărcată.

(4) Comandantul navei comunitare furnizează asistența necesară pentru a permite verificarea cantităților declarate în registrul de producție și a produselor prelucrate stocate la bord.

▼M1

(5) O dată la doi ani, statele membre verifică corectitudinea planurilor de capacitate pentru toate navele autorizate să pescuiască în temeiul articolului 14. Comandantul se asigură că un exemplar al acestei verificări este păstrat la bord pentru a fi prezentat la solicitarea unui inspector.

▼B

Articolul 20

Etichetarea produselor și arimarea separată

▼M2

(1) Întreaga cantitate de pește prelucrat, pescuit în zona de reglementare NAFO, este etichetată astfel încât fiecare specie și categorie de produs menționate la articolul 1 din Regulamentul (CE) nr. 104/2000 al Consiliului din 17 decembrie 1999 privind organizarea comună a piețelor în sectorul produselor pescărești și de acvacultură ( 15 ), precum și data capturii, în cazul crevetelor, să poată fi identificate, utilizând corespunzător codul alfabetic de trei litere din anexa I la regulamentul respectiv și codurile tipurilor de produse din anexa XIV (b) la prezentul regulament.

(2) Întreaga cantitate de crevete pescuită în diviziunile 3L și 3M și cea de halibut negru pescuită în subzona 2 și în diviziunile 3KLMNO se etichetează ca fiind capturate în aceste zone.

▼B

(3) Ținând seama de siguranța legitimă și de responsabilitățile de navigare ale comandantului navei, se aplică următoarele:

(a) toate capturile efectuate în interiorul zonei de reglementare NAFO sunt arimate separat de toate celelalte capturi efectuate în afara zonei. Acestea sunt net delimitate, de exemplu, cu material din plastic, placaj sau plasă;

(b) capturile din aceeași specie pot fi arimate în mai multe părți ale calei, dar locul în care sunt arimate este clar reprezentat în planul de arimare prevăzut la articolul 19.

Articolul 21

Raportarea capturilor

(1) Comandanții navelor comunitare de pescuit transmit centrului de monitorizare a pescuitului (CMP) din statul membru de pavilion al acestora rapoarte de capturi, în conformitate cu alineatul (2).

(2) Rapoartele de capturi cuprind:

(a) cantitățile deținute la bord atunci când navele comunitare de pescuit intră în zona de reglementare NAFO. Rapoartele sunt transmise cu cel mult 12 ore și cel puțin 6 ore înainte de fiecare intrare în zona de reglementare NAFO și cuprind data, ora, poziția geografică a navei, greutatea totală rotunjită pe specii, inclusiv speciile-țintă;

(b) capturile zilnice de crevete pescuit în diviziunea 3L. Aceste rapoarte sunt transmise până la ora 12.00 OUC a zilei următoare celei în care s-au efectuat capturile;

(c) în fiecare a doua zi de luni a lunii, capturile de sebastă din subzona 2 și diviziunile 1F, 3K și 3M, pescuite în perioada de două săptămâni care se încheie la ora 24.00 a duminicii precedente. Atunci când capturile cumulate ating 50 % din TAC, raportul se întocmește săptămânal, în fiecare zi de luni;

(d) cantitățile deținute la bord în momentul în care o navă iese din zona de reglementare NAFO. Aceste rapoarte sunt transmise cu cel mult 8 ore și cel puțin 6 ore înainte de fiecare ieșire din zona de reglementare NAFO și cuprind data, ora, poziția geografică a navei și greutatea totală rotunjită pe specii;

(e) cantitățile încărcate și descărcate pentru fiecare transbordare de pește efectuată pe parcursul perioadei în care nava se află în zona de reglementare NAFO. Navele donatoare transmit acest raport cu cel puțin 24 ore înainte de transbordare. Navele primitoare transmit acest raport în termen de o oră de la transbordare. Aceste rapoarte cuprind data, ora, poziția geografică a transbordării și greutatea totală rotunjită pe specii care urmează să fie descărcată sau care a fost încărcată, exprimată în kilograme, precum și indicativele de apel ale navelor pe sau de pe care sunt transbordate cantitățile respective. Cu cel puțin 24 ore înainte de orice debarcare, nava primitoare raportează capturile totale păstrate la bord și greutatea totală care urmează să fie debarcată, numele portului și timpul estimat de debarcare;

▼M1

(f) captura dinaintea intrării și ieșirii din diviziunea 3L. Aceste rapoarte sunt redactate de vasele care pescuiesc crevete în diviziunea 3L și se trimit cu o oră înaintea trecerii limitei diviziunii respective. Raportul include captura depozitată la bord din momentul raportului de captură anterior, pe diviziune și specii (cod alpha-3) în kg, rotunjită la cele mai apropiate 100 kilograme.

▼B

(3) Fiecare stat membru transmite electronic rapoartele de capturi, imediat după recepționarea acestora, Comisiei, care le transmite, la rândul ei, Secretariatului NAFO.

(4) Datele cuprinse în rapoartele de capturi sunt înregistrate de către statele membre în baza de date prevăzută la articolul 19 alineatul (2) din Regulamentul (CEE) nr. 2847/93.

(5) Normele detaliate privind formatul și specificațiile comunicărilor menționate la alineatul (2) sunt prevăzute în anexa VII.

Articolul 22

Raportarea globală a capturilor și a efortului de pescuit

(1) Până la data de 15 a fiecărei luni, fiecare stat membru transmite Comisiei, în formă informatizată:

(a) cantitățile de stocuri menționate în anexa II, care au fost descărcate;

(b) numărul zilelor de pescuit utilizate pentru pescuitul de crevete în diviziunea 3M în decursul lunii anterioare; și

(c) orice informații obținute în conformitate cu articolele 11 și 12 din Regulamentul (CEE) nr. 2847/93.

(2) Comisia reunește datele prevăzute la alineatul (1) pentru toate statele membre și le transmite mai departe Secretariatului NAFO în termen de 30 zile de la finele lunii calendaristice în care au fost efectuate capturile.







SECȚIUNEA 2

Observatori

Articolul 23

Desemnarea observatorilor

(1) Statele membre desemnează observatori pentru toate navele lor de pescuit implicate sau care urmează să se implice în activitatea de pescuit în zona de reglementare NAFO. Observatorii rămân la bordul navelor de pescuit pentru care au fost desemnați până în momentul în care sunt înlocuiți de alți observatori.

(2) Cu excepția cazurilor de forță majoră, navelor de pescuit fără observator la bord nu li se permite să înceapă sau să continue pescuitul în zona de reglementare NAFO.

(3) Observatorii dispun de calificarea și experiența corespunzătoare. Aceștia dispun de următoarele competențe:

(a) experiență suficientă pentru identificarea speciilor și a uneltelor de pescuit;

(b) cunoștințe de navigație;

(c) cunoașterea satisfăcătoare a măsurilor de conservare și executare ale NAFO;

(d) capacitatea de a se achita de sarcini științifice elementare, precum prelevarea de eșantioane, astfel cum este solicitat, și capacitatea de a observa și consemna cu exactitate;

(e) cunoașterea satisfăcătoare a limbii statului de pavilion al navei aflate sub observație.

(4) Statele membre iau toate măsurile necesare pentru a asigura primirea observatorilor la bordul navelor de pescuit la ora și locul prevăzute și pentru a facilita plecarea acestora la sfârșitul perioadei de observație.

(5) Statele membre transmit Comisiei lista observatorilor pe care i-au desemnat în temeiul articolului 1 până la data de 20 ianuarie a fiecărui an și, ulterior, imediat după desemnarea oricărui nou observator.

Articolul 24

Atribuțiile principale ale observatorilor

(1) Observatorii verifică dacă nava de pescuit respectă măsurile corespunzătoare de conservare și executare ale NAFO.

(2) Toate atribuțiile de observație se limitează la zona de reglementare NAFO.

Articolul 25

Înregistrarea datelor

Observatorii:

(a) completează un jurnal zilnic vizând activitatea de pescuit a navelor, care cuprinde cel puțin informațiile prevăzute în formatul prezentat în anexa VIII;

(b) înregistrează uneltele de pescuit, dimensiunea ochiurilor de plasă și dispozitivele utilizate de către comandant.

Articolul 26

Monitorizarea capturilor

(1) Observatorii:

(a) țin sub observație și estimează capturile efectuate la fiecare traulare (locul, adâncimea, durata de scufundare a plasei);

(b) determină compoziția capturilor;

(c) supraveghează capturile aruncate înapoi în apă, capturile accesorii și capturile de pește sub dimensiunile minime;

(d) verifică datele consemnate în jurnalul de pescuit și registrul de producție; verificarea registrului de producție se efectuează cu ajutorul coeficientului de conversie utilizat de către comandant;

(e) verifică rapoartele de comunicare a capturilor.

(2) Atunci când supraveghează capturile aruncate înapoi în apă, capturile accesorii și capturile de pește sub dimensiunile minime, în conformitate cu alineatul (1) litera (c), observatorii colectează datele privind capturile aruncate înapoi în apă și peștele sub dimensiunile minime care este păstrat utilizând, în cazul în care circumstanțele o permit, următorul plan de eșantionare:

(a) la fiecare lansare, sunt consemnate estimările, exprimate în kilograme, ale capturii totale pe specii, precum și estimările, exprimate în kilograme, ale capturilor aruncate înapoi în apă, pe specii;

(b) fiecare a zecea lansare face obiectul unui plan de eșantionare detaliat pe specii, care furnizează date privind greutatea peștelui prelevat, precum și cantitățile, pe dimensiuni, care reprezintă captura destinată a fi debarcată și, respectiv, cea aruncată înapoi în apă;

(c) de fiecare dată când locul de pescuit este schimbat în temeiul articolelor 5 și 6.

Articolul 27

Alte atribuții specifice

Observatorii:

(a) verifică poziția navei atunci când aceasta este implicată în activitatea de pescuit;

(b) supraveghează transbordările, după caz, de pe navele care fac obiectul unui acord de navlosire în temeiul articolului 14;

(c) supraveghează funcționarea echipamentelor de localizare automată, în cazul în care acestea există și sunt utilizate la bordul navei aflate sub observație;

(d) desfășoară activități științifice și prelevează eșantioane, la solicitarea Comisiei pentru pescuit a NAFO sau a autorităților competente ale statului de pavilion al navei aflate sub observație.

Articolul 28

Rapoartele observatorilor

(1) Observatorii prezintă un raport Comisiei și autorităților competente ale statului membru care i-a desemnat, în termen de 20 zile de la sfârșitul fiecărei campanii de pescuit. În cazul în care mandatul unui observator se încheie înainte de sfârșitul campaniei de pescuit, raportul vizând perioada mandatului este prezentat Comisiei și autorităților competente ale statului membru în cauză, în termen de 20 zile de la încheierea mandatului. Raportul conține, în rezumat, principalele constatări ale observatorului. Raportul este transmis Comisiei, care îl transmite, la rândul ei, Secretariatului NAFO.

(2) În cazul unei prezumții de încălcare gravă, observatorii comunică elementele probatorii în termen de 24 de ore. Aceste rapoarte sunt adresate navei de inspecție NAFO în zona de reglementare NAFO, care raportează prezumția de încălcare secretarului executiv al NAFO. Observatorii utilizează un cod stabilit pentru comunicarea cu o navă de inspecție.

Articolul 29

Măsuri de precauție

(1) Observatorii iau toate măsurile necesare pentru ca prezența lor la bordul navelor de pescuit să nu incomodeze sau împiedice buna funcționare a navelor, inclusiv activitatea de pescuit.

(2) Observatorii respectă bunurile și echipamentele care se află la bordul navelor de pescuit, precum și confidențialitatea tuturor documentelor care aparțin navelor în cauză.

Articolul 30

Obligațiile comandantului navei

(1) Comandanții navelor comunitare de pescuit primesc observatorii desemnați și cooperează cu aceștia, permițându-le exercitarea atribuțiilor, pe durata prezenței acestora la bordul navelor în cauză.

(2) Comandantul navei desemnate pentru a primi un observator la bord ia toate măsurile care se impun pentru a facilita sosirea și plecarea observatorului. Pe durata prezenței sale la bord, observatorul dispune de condiții adecvate de cazare și lucru.

(3) Pentru a facilita exercitarea atribuțiilor observatorului, comandantul navei permite accesul acestuia la documentele aflate la bordul navei (jurnalul de pescuit, registrul de producție, planul de capacitate și planul de arimare) și la diferitele părți ale navei, inclusiv, la cerere, accesul la captura păstrată și cea destinată a fi aruncată înapoi în apă.

(4) Comandantul este informat în timp util cu privire la data și locul de primire a observatorilor, precum și cu privire la durata probabilă a perioadei de observație.

▼M1

(5) Comandantul navei aflate sub observație poate obține, la cerere, un exemplar al raportului observatorului, astfel cum este prevăzut la articolul 28 alineatul (1).

▼B

Articolul 31

Costuri

Toate costurile generate de activitățile observatorilor în temeiul prezentei secțiuni sunt suportate de către statele membre. Satele membre pot imputa, total sau parțial, aceste costuri celor care exploatează navele acestora.

Articolul 32

Acțiuni ulterioare

▼M1

(1) Autoritățile competente ale statelor membre care primesc raportul observatorului, conform articolului 28, evaluează conținutul și concluziile raportului în cauză.

▼B

(2) În cazul în care raportul indică faptul că nava aflată sub observație a fost implicată în practici de pescuit care contravin măsurilor de conservare și executare ale NAFO, autoritățile vizate la alineatul (1) iau toate măsurile necesare de investigare a problemei pentru a preveni repetarea respectivelor practici.







SECȚIUNEA 3

Programul de observație, urmărire prin satelit și comunicare electronică

Articolul 33

Norme de aplicare

(1) Prin derogare de la dispozițiile articolului 23, statele membre pot permite navelor de pescuit care arborează pavilionul acestora să înceapă și să desfășoare activitatea de pescuit în zona de reglementare NAFO în absența unui observator desemnat în condițiile prevăzute în prezenta secțiune.

(2) Navele pot desfășura activitatea de pescuit în absența unui observator în temeiul alineatului (1), în condițiile în care sunt îndeplinite următoarele cerințe:

(a) echipamentele tehnice necesare pentru a transmite rapoartele electronice de observație și de capturi sunt instalate la bord;

(b) echipamentele tehnice prevăzute la litera (a) au fost testate cu succes de Secretariatul NAFO și navele de inspecție care își desfășoară activitatea în zona de reglementare NAFO și evaluate ca având o rată a fiabilității de 100 %; și

(c) rapoartele VMS sunt transmise o dată pe oră.

Articolul 34

Obligațiile statelor membre

(1) Cu cel puțin 30 zile înainte de începerea sezonului de pescuit, statele membre transmit Comisiei denumirile navelor care intenționează să aplice dispozițiile prezentei secțiuni. Comisia transmite mai departe aceste informații, în cel mai scurt timp, Secretariatului NAFO.

(2) Statele membre informează Comisia cu privire la denumirile navelor care aplică dispozițiile prezentei secțiuni și perioada în care niciun observator desemnat nu se află la bord. Comisia transmite mai departe aceste informații, în cel mai scurt timp, secretariatului NAFO.

(3) Statele membre având o navă sau nave care aplică dispozițiile prezentei secțiuni permit navei să desfășoare activitatea de pescuit în zona de reglementare NAFO în absența unui observator pe o durată de cel mult 75 % din intervalul în care nava sau navele își desfășoară activitatea în zona de reglementare în decursul unui an.

(4) Statele membre asigură echilibrul între navele care arborează pavilionul acestora, cu observator la bord și, respectiv, fără observator la bord, în ceea ce privește tipul de pescuit în care sunt implicate navele în cauză.

Articolul 35

Obligațiile comandanților și ale observatorilor

(1) Comandanții navelor și observatorii care aplică dispozițiile prezentei secțiuni transmit rapoarte zilnice, pe diviziune.

(2) Rapoartele zilnice sunt transmise Secretariatului NAFO prin intermediul centrului de monitorizare a pescuitului (CMP) din statul membru de pavilion până la ora 12.00 OUC. Perioada de raportare este cuprinsă între ora 0.01 și ora 24.00 a zilei precedente.

(3) Capturile consemnate în raportul zilnic al comandantului corespund capturilor consemnate în jurnalul de pescuit.

(4) Rapoartele zilnice cuprind, după caz, cantitățile, pe diviziune, din următoarele categorii:

(a) capturile zilnice de specii păstrate la bord;

(b) capturile aruncate înapoi în apă;

(c) peștele sub dimensiunile minime.

(5) Formatele pentru rapoartele zilnice de capturi (CAX) și rapoartele observatorilor (OBR) sunt cuprinse în anexa XIV litera (a).

(6) În afara atribuțiilor exercitate în conformitate cu secțiunea 2 din capitolul III, observatorii aflați la bordul navelor care aplică dispozițiile prezentei secțiuni informează zilnic Secretariatul NAFO (raportul OBR), pe cale electronică, prin intermediul CMP-ului, cu privire la îndeplinirea atribuțiilor lor, descrise la articolul 26 alineatul (1).

Articolul 36

Defecțiuni tehnice

În cazul în care mijloacele electronice de transmitere a rapoartelor zilnice de la sau către CMP nu funcționează, comandantul și observatorul continuă să raporteze zilnic prin intermediul altor mijloace și consemnează aceste comunicări într-un jurnal care este păstrat la bord și care poate fi consultat de către inspectori.

Articolul 37

Încălcări

În cazul în care o navă fără observator la bord este citată pentru comiterea unei încălcări, se aplică dispozițiile capitolului IV secțiunea 5. În cazul în care nava nu este redirecționată ca urmare a acestei încălcări, la bordul navei urcă fără întârziere un observator.

Articolul 38

Raport privind punerea în aplicare

Până la data de 15 februarie a fiecărui an, statele membre prezintă Comisiei un raport privind punerea în aplicare a dispozițiilor prezentei secțiuni. Acest raport cuprinde, inter alia, informații cu privire la respectarea integrală, de către navele în cauză, a acestor dispoziții, diferențiind navele cu observator de cele fără observator, cu privire la posibilele economii de costuri pentru sectorul industrial și autoritățile statelor membre, interacțiunea cu alte mijloace de control, precum și funcționarea tehnică și fiabilitatea sistemelor operative.







CAPITOLUL IV

INSPECȚIILE ȘI SUPRAVEGHEREA PE MARE







SECȚIUNEA 1

Dispoziții generale

Articolul 39

Norme generale de inspecție și supraveghere

(1) Comisia și/sau statele membre desemnează inspectori pentru a efectua misiuni de supraveghere și inspecție în zona de reglementare NAFO în conformitate cu măsurile de conservare și executare ale NAFO. Acestea pot, de asemenea, desemna stagiari pentru a-i însoți pe inspectori.

(2) Statele membre și Comisia se asigură că inspectorii își îndeplinesc atribuțiile în conformitate cu normele stabilite în programul NAFO. Inspectorii rămân sub controlul operațional al autorităților lor competente și răspund în fața acestora.

(3) Fiecare stat membru și Comisia se asigură de faptul că inspecțiile efectuate de către inspectorii comunitari se desfășoară fără discriminare și în conformitate cu măsurile de conservare și executare ale NAFO.

(4) Numărul inspecțiilor depinde de capacitatea flotelor părților contractante prezente în zona de reglementare NAFO, ținând seama de durata prezenței în zonă, nivelul capturilor și modul în care au fost respectate normele.

(5) În afara atribuțiilor exercitate în conformitate cu măsurile de conservare și executare ale NAFO, inspectorii verifică dacă navele comunitare aflate în zona de reglementare NAFO respectă alte măsuri comunitare de conservare și control care se aplică navelor în cauză.

(6) Inspectorii pot fi trimiși la bordul oricărei nave a unui stat membru care efectuează sau urmează să efectueze o inspecție în zona de reglementare NAFO.

(7) Inspectorii care își desfășoară activitatea în zona de reglementare NAFO își coordonează activitățile, în mod regulat, cu alți inspectori NAFO care își desfășoară activitatea în zona de reglementare NAFO în vederea schimbului de informații privind localizarea și inspecția navelor sau al oricăror alte informații pertinente.

Articolul 40

Mijloace de inspecție

Statele membre sau Comisia pun(e) la dispoziția inspectorilor mijloace adecvate pentru a le permite îndeplinirea atribuțiilor de supraveghere și inspecție. În acest scop, acestea desemnează nave de inspecție în cadrul programului NAFO.

Articolul 41

Programare

(1) Agenția Comunitară pentru Controlul Pescuitului coordonează activitățile de supraveghere și inspecție pentru Comunitate. În acest sens, aceasta poate elabora, de comun acord cu statele membre implicate, programe operaționale comune de supraveghere și inspecție. Statele membre ale căror nave sunt implicate în activitatea de pescuit în zona de reglementare NAFO adoptă măsurile necesare pentru a facilita punerea în aplicare a acestor programe, în special în ceea ce privește resursele umane și materiale necesare, precum și perioadele și zonele prevăzute pentru utilizarea acestor resurse.

(2) Atunci când elaborează programe operaționale comune de supraveghere și inspecție, Agenția Comunitară pentru Controlul Pescuitului și statele membre asigură, în cazul în care mai mult de 15 nave comunitare de pescuit sunt implicate, în orice moment, în activitatea de pescuit în zona de reglementare NAFO, prezența unei nave comunitare de inspecție în zonă sau încheierea unui acord cu o altă parte contractantă pentru a asigura prezența unei nave de inspecție.

(3) Până la data de 15 octombrie a fiecărui an, statele membre comunică Agenției Comunitare pentru Controlul Pescuitului numele inspectorilor și ale navelor de inspecție pe care intenționează să le desemneze în cadrul programului NAFO pentru anul următor. Această notificare cuprinde numele, indicativul de apel radio și capacitatea de comunicare a navelor de inspecție desemnate. Cu ajutorul acestor informații, Agenția Comunitară pentru Controlul Pescuitului elaborează, în colaborare cu statele membre, un plan de participare comunitară la programul NAFO pentru următorul an calendaristic, pe care îl transmite Secretariatului NAFO și statelor membre.

(4) Statele membre comunică Agenției Comunitare pentru Controlul Pescuitului, în formă electronică, data și ora de începere și încheiere a activităților navelor de inspecție.







SECȚIUNEA 2

Procedura de supraveghere

Articolul 42

Procedura de supraveghere

(1) Inspectorii efectuează misiuni de supraveghere bazate pe observarea navelor de pescuit de pe o navă desemnată în cadrul programului NAFO. Atunci când un inspector efectuează o acțiune de observare a unei nave aparținând unei părți contractante a NAFO, iar observația nu corespunde altor informații disponibile, acesta consemnează constatările sale într-un raport de supraveghere, utilizând formularul stabilit în anexa XI, și transmite acest raport autorităților acestuia. Raportul cuprinde fotografii ale navei care indică poziția acesteia, precum și data și ora la care au fost făcute fotografiile.

(2) Statele membre transmit pe cale electronică raportul de supraveghere, fără întârziere, statului de pavilion al navei aflate sub observație sau autorităților desemnate de statul în cauză, astfel cum le-au fost comunicate de către Secretariatul NAFO, precum și Secretariatului NAFO și Comisiei. Acestea transmit, de asemenea, originalul fiecărui raport de supraveghere statului de pavilion al navei în cauză, la solicitarea acestuia.

(3) Atunci când primesc un raport de supraveghere cu privire la navele acestora, statele membre acționează prompt, efectuând toate investigațiile suplimentare necesare care să permită stabilirea acțiunilor ulterioare adecvate.

(4) Până la data de 15 februarie a fiecărui an, statele membre prezintă Comisiei acțiunile întreprinse cu privire la rapoartele de supraveghere, pentru anul anterior, vizând navele acestora. În cazul în care acțiunile ulterioare au drept rezultat impunerea unor sancțiuni, respectivele sancțiuni sunt descrise în termeni specifici. Până la data de 1 martie a fiecărui an, Comisia transmite aceste informații Secretariatului NAFO.







SECȚIUNEA 3

Procedura de inspecție

Articolul 43

Dispoziții generale

(1) Atunci când efectuează o inspecție pe timp de zi, în condiții de vizibilitate normală, navele de inspecție arborează un fanion NAFO care indică faptul că inspectorii efectuează o inspecție în cadrul programului NAFO. Ambarcațiunile care transportă inspectorii de pe nava de inspecție pe nava de pescuit arborează, de asemenea, un fanion ale cărui dimensiuni pot fi reduse la jumătate.

(2) Inspectorii navelor implicate în activități de cercetare se asigură numai de faptul că nava nu efectuează o activitate de pescuit în scop comercial.

(3) Inspectorii nu împiedică comandanții să comunice cu autoritățile statului lor de pavilion pe durata inspecției la bord.

(4) Navele de inspecție efectuează manevrele la o distanță de siguranță de nava de pescuit, în conformitate cu normele de navigație.

(5) Inspectorii evită să facă uz de forță cu excepția cazului și în măsura în care aceasta este necesară pentru a asigura propria securitate. Atunci când efectuează inspecții la bordul navelor de pescuit, inspectorii nu poartă arme de foc.

(6) Inspecțiile sunt efectuate astfel încât să perturbe și să incomodeze cât mai puțin nava, activitatea și capturile acesteia.

Articolul 44

Inspecțiile la bord

(1) Atunci când efectuează o inspecție la bordul unei nave de pescuit, inspectorii și stagiarii poartă asupra lor și se legitimează cu un act de identitate emis de Secretariatul NAFO.

(2) Inspectorii nu efectuează nicio inspecție la bordul unei nave fără o notificare prealabilă, transmisă navei prin radio, sau fără ca nava să fi primit semnalul corespunzător utilizând codul internațional de semnale, precum și detalii cu privire la echipa și programul de inspecție.

(3) Inspectorii nu solicită navei care face obiectul unei inspecții să oprească sau să efectueze manevre în cursul unei operațiuni de pescuit sau să oprească aruncarea sau ridicarea uneltelor de pescuit. Cu toate acestea, inspectorii pot solicita întreruperea sau întârzierea lansării uneltelor până în momentul în care aceștia urcă la bord, dar durata acesteia nu poate depăși, în nici un caz, 30 de minute de la primirea semnalului menționat la alineatul (2).

Articolul 45

Activitățile de la bord

(1) Echipele de inspecție sunt formate din cel mult doi inspectori. Atunci când condițiile navei o permit, un inspector stagiar poate însoți inspectorii, iar acesta este prezentat comandantului navei de pescuit. Activitățile stagiarului se limitează la observarea inspecției efectuate de către inspectori.

(2) Durata unei inspecții nu depășește trei ore sau timpul necesar pentru ridicarea și inspectarea plasei și capturii, dacă acesta este mai mare. În cazul constatării unei încălcări, inspectorii pot rămâne la bord pe perioada necesară îndeplinirii atribuțiilor, astfel cum este prevăzut la articolele 48 și 51. Inspectorul părăsește nava în termen de o oră de la încheierea inspecției inițiale sau de la încheierea misiunii acestuia în temeiul articolului 48, după caz.

(3) Se iau măsuri de precauție pentru a evita deteriorarea ambalajelor, a cutiilor de carton sau a altor recipiente și a conținutului acestora. Cutiile de carton și recipientele sunt deschise astfel încât noile operațiuni de sigilare, ambalare și stocare să poată fi efectuate cu ușurință și rapiditate.

(4) Inspectorii asigură conversiunea în greutate în viu a greutății consemnate în registrele de producție pentru a permite o verificare a datelor consemnate în jurnalul de pescuit, care sunt indicate în greutate în viu. Inspectorii se orientează după coeficienții de conversie utilizați de către comandantul navei.

(5) Inspectorii sunt autorizați să examineze toate zonele, punțile și încăperile corespunzătoare ale navei de pescuit, capturile prelucrate și neprelucrate, plasele și alte unelte, echipamente, precum și orice documente pertinente care sunt necesare pentru a verifica respectarea măsurilor de conservare și executare ale NAFO.

(6) În cursul inspecției, inspectorii pot cere comandantului tot sprijinul de care au nevoie. Raportul de inspecție poate fi comentat de către comandant și trebuie semnat de către inspectori la încheierea inspecției. Comandantul navei de pescuit primește un exemplar al raportului de inspecție.

Articolul 46

Întocmirea rapoartelor de inspecție

(1) Inspectorii întocmesc un raport de inspecție utilizând formularul prevăzut în anexa IX și îl transmit autorităților acestora.

(2) Inspectorii prezintă în rezumat, pe baza datelor consemnate în jurnalul de bord, pentru campania de pescuit în desfășurare, capturile navei efectuate în zona de reglementare NAFO, pe specii și pe diviziune, și consemnează acest rezumat la punctul 14 din raportul de inspecție.

(3) În cazul unei diferențe între capturile consemnate și estimările inspectorului, acesta poate verifica din nou calculele, procedurile, documentația corespunzătoare și captura aflată la bordul navei. Orice astfel de diferențe sunt menționate la punctul 18 din raportul de inspecție.

Articolul 47

Obligațiile comandanților navelor de pescuit pe durata inspecției

Comandantul unei nave comunitare de pescuit care face obiectul unei inspecții la bord:

(a) facilitează inspecția eficientă și în siguranță, în conformitate cu normele de navigație, atunci când primește semnalul corespunzător, conform codului internațional de semnale, de la o navă sau un elicopter care transportă un inspector;

▼M1

(b) pune la dispoziție o scară de bord construită și utilizată astfel cum este indicat în măsurile de conservare și executare ale NAFO;

▼M1

(b)a în cazul în care se pune la dispoziție un dispozitiv de ridicare, se asigură că echipamentul auxiliar este de tipul celor aprobate de administrația națională. Dispozitivul este astfel proiectat și construit, încât să asigure faptul că inspectorul poate fi îmbarcat și debarcat în siguranță, asigurând inclusiv accesul în siguranță de pe dispozitivul de ridicare pe punte și viceversa. O scară de bord care respectă litera (b) este păstrată pe punte, lângă dispozitivul de ridicare, fiind disponibilă pentru utilizare imediată;

▼B

(c) cooperează și oferă asistență în cursul inspecției navei de pescuit, efectuate în conformitate cu procedurile prevăzute în prezentul regulament; asigură siguranța inspectorilor și nu obstrucționează, incomodează sau perturbă activitatea inspectorilor aflați în exercițiul funcțiunii;

(d) permite inspectorilor să comunice cu autoritățile statului de pavilion și ale statului care efectuează inspecția;

(e) permite accesul la zonele, punțile, încăperile navei, capturile prelucrate și neprelucrate, plase și alte unelte, echipamente, documente de înmatriculare, planuri sau descrieri ale calelor de depozitare a peștelui, registre de producție și planuri de arimare, precum și orice alte documente pertinente și oferă asistența necesară, în măsura posibilității, pentru a se asigura de faptul că arimarea se efectuează conform planurilor de arimare;

(f) facilitează debarcarea în siguranță a inspectorilor;

▼M2

(g) furnizează inspectorilor, la cerere, coordonatele aferente poziției inițiale și celei finale a oricărei remorcări de probă efectuate în conformitate cu dispozițiile de la articolul 6 alineatul (4).

▼B

Articolul 48

Transmiterea rapoartelor de inspecție

(1) În termen de 20 zile de la întoarcerea navei de inspecție în port, statul membru care efectuează o inspecție transmite Comisiei raportul de inspecție NAFO în original, întocmit în conformitate cu articolul 45 alineatul (1). În termen de 30 zile de la întoarcerea navei de inspecție în port, Comisia transmite raportul, la rândul ei, statului de pavilion al navei inspectate și un exemplar al acestuia Secretariatului NAFO.

(2) În cazul unei încălcări sau diferențe între capturile consemnate și estimările inspectorului cu privire la capturile de la bord, raportul de inspecție în original, împreună cu documentele justificative, care includ exemplare ale fotografiilor făcute, este transmis Comisiei cât mai rapid posibil după întoarcerea navei de inspecție în port. În termen de 10 zile de la întoarcerea navei de inspecție în port, Comisia transmite, la rândul ei, această documentație statului de pavilion al navei inspectate și un exemplar al acestei documentații Secretariatului NAFO.

(3) În cazul prevăzut la alineatul (2), inspectorul emite, de asemenea, o declarație care reprezintă o notificare prealabilă a prezumției de încălcare. Declarația în cauză citează informațiile consemnate la punctele 16, 18 și 20 din raportul de inspecție și descrie în detaliu motivul emiterii declarației de încălcare, precum și probele în sprijinul acesteia. În cursul zilei lucrătoare care urmează inspecției, inspectorul comunitar transmite declarația statului de pavilion și Secretariatului NAFO, prin intermediul Comisiei.

(4) O dată la 10 zile, inspectorii transmit Comisiei o listă a navelor inspectate. O dată pe lună, Comisia întocmește o listă a navelor inspectate și o transmite Secretariatului NAFO.







SECȚIUNEA 4

Încălcări

Articolul 49

Proceduri în cazul încălcărilor

(1) În cazul în care inspectorii constată o încălcare a măsurilor de conservare și executare ale NAFO, aceștia:

(a) consemnează încălcarea în raportul lor de inspecție, semnează în dreptul datelor consemnate și obțin contrasemnătura comandantului;

(b) consemnează și semnează o notă, în jurnalul de pescuit sau în orice alt document pertinent, cu mențiunea datei, a locului și a tipului de încălcare constatată. Inspectorul poate face o copie a oricăror date pertinente consemnate în jurnalul de pescuit sau a altor documente pertinente și poate solicita comandantului să certifice autenticitatea acestora în scris, pe fiecare pagină a copiei;

(c) documentează constatarea încălcării, după caz, cu fotografii ale uneltelor și ale capturilor. În acest caz, inspectorul transmite comandantului un exemplar al fotografiei și atașează un al doilea exemplar al fotografiei la raport;

(d) încearcă să intre imediat în legătură cu un inspector sau cu autoritățile desemnate ale statului de pavilion al navei de pescuit inspectate;

(e) transmit fără întârziere propriilor autorități raportul de inspecție, precum și notificarea prealabilă a încălcării, prevăzută la articolul 47 alineatul (3).

(2) Inspectorii pot solicita comandantului să îndepărteze oricare componentă a uneltelor de pescuit care contravine măsurilor de conservare și executare ale NAFO. Inspectorul atașează un sigiliu de inspecție NAFO, în conformitate cu anexa X, oricărei părți a uneltei de pescuit care se dovedește a fi neconformă și consemnează aceasta în raportul de inspecție. Sigiliul atașat uneltei în cauză este păstrat întocmai până în momentul în care aceasta este examinată de către autoritățile competente ale părții contractante a navei.

Articolul 50

Acțiuni ulterioare în cazul încălcărilor

(1) Autoritățile competente ale unui stat membru informat cu privire la o încălcare comisă de una dintre navele sale ia măsuri de cercetare imediată și integrală a încălcării pentru a obține probele necesare, operațiune care include, după caz, inspecția fizică a navei în cauză.

(2) Autoritățile competente ale statului membru de pavilion iau măsuri judiciare sau administrative imediate, în conformitate cu legislația lor națională, împotriva resortisanților responsabili de nava care arborează pavilionul acestuia și care nu a respectat măsurile adoptate de NAFO.

(3) Autoritățile competente ale statului membru de pavilion se asigură că procedurile inițiate în temeiul alineatului (2) pot să asigure, în conformitate cu dispozițiile corespunzătoare ale legislației naționale, măsuri eficiente, de o severitate corespunzătoare, să garanteze respectarea dispozițiilor, să priveze persoanele responsabile de beneficiile rezultate în urma încălcării și să descurajeze efectiv încălcări ulterioare.







SECȚIUNEA 5

Încălcări grave

Articolul 51

Lista încălcărilor grave

Sunt considerate grave următoarele încălcări:

(a) pescuitul în temeiul unei cote „altele” fără notificarea prealabilă a secretarului executiv al NAFO sau pe o durată care depășește șapte zile lucrătoare după semnalarea, de către secretarul executiv al NAFO, a faptului că perioada de pescuit, în temeiul unei cote „altele”, pentru stocul sau specia în cauză s-a încheiat;

(b) pescuitul direcționat vizând un stoc care face obiectul unui moratoriu sau în cazul căruia pescuitul este interzis;

(c) pescuitul direcționat de anumite stocuri sau specii, după data la care statul de pavilion al navei inspectate a notificat secretarul executiv al NAFO cu privire la faptul că navele sale vor înceta pescuitul direcționat vizând stocurile sau speciile în cauză;

(d) pescuitul într-o zonă în care perioada de pescuit s-a încheiat sau pescuitul cu unelte interzise într-o anumită zonă;

(e) nerespectarea dimensiunii ochiurilor;

(f) pescuitul fără autorizație valabilă emisă de către partea contractantă de pavilion;

(g) consemnarea inexactă a capturilor;

(h) interferența cu sistemul de monitorizare prin satelit;

(i) nerespectarea declarării capturilor;

(j) obstrucționarea activității inspectorilor sau a observatorilor aflați în exercițiul funcțiunii.

Articolul 52

Activitățile inspectorilor

(1) În cazul în care inspectorii citează o navă pentru comiterea unei încălcări grave din rândul celor enumerate la articolul 51, aceștia notifică fără întârziere statul de pavilion, propriile autorități, Comisia și Secretariatul NAFO.

(2) În cazul unei încălcări grave, inspectorii iau toate măsurile necesare pentru a asigura securitatea și viabilitatea probelor, inclusiv, după caz, prin sigilarea calei navei în vederea inspecției ulterioare în port. La solicitarea inspectorului, comandantul încetează toate activitățile de pescuit care constituie, în opinia inspectorului, o încălcare gravă.

(3) Pe durata prezenței inspectorului la bord, comandantul nu poate să reia activitatea de pescuit până în momentul în care inspectorul este suficient de convins de faptul că că încălcarea gravă nu se va repeta, ca urmare fie a măsurilor luate de către comandantul navei, fie a comunicării inspectorului cu un inspector sau o autoritate competentă a statului de pavilion al navei inspectate.

(4) Inspectorii pot rămâne la bordul unei nave de pescuit pe perioada necesară obținerii informațiilor pertinente privind încălcarea. În acest interval, inspectorii încheie inspecția și părăsesc ulterior nava. Cu toate acestea, inspectorii pot rămâne la bordul navei în cazul în care reușesc să ia legătura cu autoritățile competente ale părții contractante a navei inspectate, iar autoritățile în cauză sunt de acord. În cazul în care inspectorii nu pot lua legătura cu autoritățile competente în cauză într-o perioadă de timp rezonabilă, aceștia părăsesc nava inspectată și iau legătura cu acestea cât mai repede posibil.

(5) Statul membru sau Comisia care efectuează inspecția hotărăște, cu acordul statului de pavilion, dacă inspectorul rămâne la bord pe durata redirecționării navei, în conformitate cu articolul 54 alineatul (1). Statul membru și Comisia care efectuează inspecția hotărăsc, de asemenea, dacă un inspector este prezent pe durata inspecției amănunțite a navei în port, în conformitate cu articolul 53 alineatul (3). Statele membre informează fără întârziere Comisia cu privire la hotărârile luate în conformitate cu prezentul alineat.

Articolul 53

Inspecția efectuată de un inspector autorizat de statul membru de pavilion

(1) În cazul în care un stat membru de pavilion primește de la un inspector informații potrivit cărora există prezumția de încălcare gravă comisă de o navă de pescuit care arborează pavilionul acestuia sau în cazul în care Comisia primește astfel de informații, statul membru de pavilion și Comisia își transmit reciproc informațiile respective, în cel mai scurt timp.

(2) În urma notificării, de către o altă parte contractantă, cu privire la o încălcare gravă comisă de către o navă comunitară, statul membru de pavilion, în cooperare cu Comisia, asigură inspecția, în termen de 72 ore, a navei de către un inspector oficial autorizat.

(3) Inspectorul oficial autorizat urcă la bordul navei de pescuit în cauză și examinează probele prezumției de încălcare și transmite rezultatele acestei examinări, cât mai repede posibil, autorității competente a statului membru de pavilion și Comisiei.

Articolul 54

Redirecționare

(1) În urma notificării rezultatelor, în cazul în care prezumția de încălcare are un caracter grav și situația o justifică, statul membru de pavilion al navei inspectate solicită el însuși navei sau îl autorizează, în termen de 24 ore, pe inspectorul oficial autorizat, să solicite navei să se îndrepte spre un port anume desemnat. Acest port ar trebui să fie St Johns sau Halifax, Canada, St. Pierre, Franța sau portul său de origine, cu excepția cazului în care un alt port este desemnat de către statul membru de pavilion.

(2) La solicitarea în scris a statului membru de pavilion, limita de 24 ore prevăzută la alineatul (1) poate fi extinsă de către Comisie până la maximum 72 ore.

(3) În cazul în care statul membru de pavilion nu solicită navei să fie redirecționată spre un port, acesta informează fără întârziere Comisia cu privire la motivele hotărârii sale. Comisia comunică Secretariatului NAFO, în timp util, hotărârea respectivă și motivația acesteia.

Articolul 55

Inspecția în port în urma unei redirecționări

(1) La sosirea în portul desemnat, nava pentru care există prezumția de comitere a unei încălcări grave este supusă unei inspecții amănunțite efectuate sub autoritatea statului său membru de pavilion și în prezența unui inspector dintre partea oricărei alte părți contractante care dorește să participe. Se utilizează raportul de inspecție în port din anexa XII.

(2) Statul membru de pavilion informează Comisia, fără întârziere, cu privire la rezultatele inspecției amănunțite și măsurile pe care acesta le-a adoptat ca urmare a încălcării, inclusiv măsurile luate pentru a preveni repetarea acesteia.

Articolul 56

Intensificarea acțiunilor ulterioare în cazul anumitor încălcări grave

(1) În afara dispozițiilor prezentei secțiuni, în special în afara articolelor 54 și 55, statul membru de pavilion ia măsurile care se impun, în temeiul prezentei secțiuni, în cazul în care o navă care arborează pavilionul acestuia a comis una dintre următoarele încălcări grave:

(a) pescuitul direcționat vizând un stoc care face obiectul unui moratoriu sau în cazul căruia pescuitul este interzis;

(b) consemnarea inexactă a capturilor; pentru a fi luată în calcul în vederea acțiunilor ulterioare în temeiul prezentului articol, diferența dintre estimările inspectorului privind captura prelucrată de la bord, pe specii sau în total, și datele consemnate în registrul de producție trebuie să fie de 10 tone sau de 20 %, reținându-se valoarea mai mare, calculată ca procent din datele consemnate în registrul de producție. Pentru a estima captura de la bord, se utilizează un coeficient de arimare asupra căruia au convenit inspectorii părții contractante care efectuează inspecția și partea contractantă a navei inspectate;

(c) repetarea aceleiași încălcări grave menționate la articolul 51, care a fost confirmată, în conformitate cu articolul 52 alineatul (4), într-un interval de 100 de zile sau pe durata campaniei de pescuit, reținându-se perioada mai scurtă.

(2) Statul membru de pavilion se asigură de faptul că, în urma inspecției prevăzute la alineatul (3), nava în cauză încetează toate activitățile de pescuit și asigură demararea unei cercetări a încălcării grave comise.

(3) În cazul în care în zona de reglementare nu se află niciun inspector sau o altă persoană desemnată de către statul membru de pavilion pentru a efectua investigația, astfel cum se precizează la alineatul (1), statul membru de pavilion solicită navei să se îndrepte fără întârziere spre un port în care poate fi inițiată cercetarea.

(4) Atunci când efectuează o investigație privind orice încălcare gravă de consemnare inexactă a capturii, prevăzută la alineatul (1) litera (b), statul membru de pavilion se asigură de faptul că inspecția fizică și evaluarea capturii totale de la bord se efectuează, sub autoritatea acestuia, în port. Inspecția poate fi efectuată în prezența unui inspector din partea oricărei alte părți contractante care dorește să participe, sub rezerva acordului dat de statul membru de pavilion.

(5) Atunci când o navă este solicitată să se îndrepte spre port în temeiul alineatelor (2), (3) și (4), un inspector din partea unei alte părți contractante poate să urce și/sau să rămână la bordul navei care se îndreaptă spre port, cu condiția ca autoritatea competentă a statului membru de pavilion al navei inspectate să nu solicite inspectorului părăsirea navei.

Articolul 57

Măsuri de executare

(1) Fiecare stat membru de pavilion adoptă măsuri de executare cu privire la o navă, în cazul în care s-a stabilit, în conformitate cu propria legislație, că nava de pescuit care arborează pavilionul acestuia a comis una dintre încălcările grave prevăzute la articolul 56.

(2) În funcție de gravitatea încălcării și în conformitate cu dispozițiile corespunzătoare din legislația națională, măsurile prevăzute la alineatul (1) pot include în special:

(a) amenzi;

(b) sechestrul pus asupra uneltelor interzise de pescuit și a capturilor;

(c) sechestrarea navei;

(d) suspendarea sau retragerea autorizației de pescuit;

(e) reducerea sau retragerea cotei de pescuit.

(3) Statul membru de pavilion al navei în cauză informează fără întârziere Comisia cu privire la măsurile adecvate adoptate în conformitate cu prezentul articol. Pe baza acestei notificări, Comisia comunică aceste măsuri Secretariatului NAFO.

Articolul 58

Raportarea încălcărilor grave

(1) În cazul uneia dintre încălcările grave prevăzute la articolul 56, statul membru în cauză prezintă Comisiei un raport privind desfășurarea investigației, care cuprinde detalii ale măsurilor luate sau propuse cu privire la încălcarea respectivă, cât mai repede posibil și, în orice caz, în termen de trei luni de la notificarea încălcării, precum și un raport privind rezultatele investigației, după încheierea acesteia.

(2) Pe baza rapoartelor primite de la statele membre, Comisia elaborează un raport comunitar. În termen de patru luni de la notificarea încălcării, Comisia transmite Secretariatului NAFO raportul comunitar privind desfășurarea investigației și, cât mai repede posibil, raportul privind rezultatele investigației, după încheierea acesteia.







SECȚIUNEA 6

Rapoarte

Articolul 59

Tratarea rapoartelor de inspecție

(1) Rapoartele de inspecție și supraveghere întocmite de către inspectorii NAFO constituie probe admisibile în cadrul procedurilor judiciare sau administrative ale oricărui stat membru. În vederea stabilirii faptelor, rapoartele în cauză sunt tratate la fel ca și rapoartele de inspecție și supraveghere ale propriilor inspectori.

(2) Statele membre colaborează pentru a facilita procedurile judiciare sau de altă natură care decurg dintr-un raport prezentat de un inspector în cadrul acestui program, sub rezerva normelor care reglementează admisibilitatea probelor în sistemele interne, judiciare sau de altă natură.

Articolul 60

Raportarea încălcărilor

(1) Până la data de 25 ianuarie a fiecărui an, statele membre transmit Comisiei un raport pentru perioada 1 iulie-31 decembrie și, până la data de 25 august, un raport pentru perioada 1 ianuarie-30 iunie, care cuprinde următoarele informații:

(a) rezultatele măsurilor adoptate cu privire la încălcările comise de propriile nave; o listă a încălcărilor se întocmește în fiecare an, până la încheierea acțiunii;

(b) orice diferențe semnificative între datele privind capturile, consemnate în registrele navelor lor, și estimările inspectorului cu privire la capturile de la bordul navei. Diferența este considerată semnificativă atunci când estimarea efectuată de către inspector diferă de capturile consemnate în jurnalul de bord cu cel puțin 5 %;

(c) detalii privind desfășurarea procedurilor, menționându-se în special tipul cauzelor: aflate pe rol, în apel sau în curs de investigare;

(d) descrierea specifică a sancțiunilor impuse, menționându-se în special cuantumul amenzilor, valoarea peștelui și/sau a uneltelor sechestrate, avertizările în scris etc.; și

(e) o explicație în cazul în care nu au fost luate niciun fel de măsuri.

(2) Pe baza rapoartelor primite de la statele membre, Comisia elaborează un raport comunitar. Până la data de 1 februarie, respectiv 1 septembrie, Comisia transmite Secretariatului NAFO raportul comunitar.

Articolul 61

Raportarea activităților de inspecție și supraveghere

(1) Până la data de 15 februarie a fiecărui an, fiecare stat membru transmite Comisiei un raport, pentru anul calendaristic precedent, cu privire la:

(a) numărul de inspecții pe care le-a efectuat în cadrul programului NAFO, cu mențiunea numărului de inspecții efectuate pe navele fiecărei părți contractante și, în cazul comiterii unei încălcări, a datei și a locului inspecției navei în cauză, precum și a naturii prezumției de încălcare;

(b) numărul de ore de zbor în cadrul programului de supraveghere NAFO, numărul de observații și numărul de rapoarte de supraveghere care au fost întocmite, precum și măsurile care au fost luate ca urmare a acestor rapoarte de supraveghere.

(2) Pe baza rapoartelor primite de la statele membre, Comisia elaborează un raport comunitar. Până la data de 1 martie a fiecărui an, Comisia transmite Secretariatului NAFO raportul comunitar.

▼M2







Capitolul V

Controlul navelor aflate sub pavilionul unei alte părți contractante de către statul portului

Articolul 62

Domeniu de aplicare

(1) Prezentul capitol se aplică debarcărilor sau transbordărilor de pește capturat în zona de reglementare NAFO sau de produse pescărești obținute din peștele respectiv, care nu a fost în prealabil debarcat sau transbordat într-un port, efectuate în porturile statelor membre de către nave aflate sub pavilionul unei alte părți contractante la NAFO.

(2) Prezentul capitol se aplică fără a aduce atingere Regulamentelor (CEE) nr. 2847/93 și (CE) nr. 1005/2008.

Articolul 63

Porturi desemnate

Statele membre desemnează porturile în care navelor de pescuit le este permis accesul în scopul debarcării sau transbordării. Statele membre comunică porturile desemnate Comisiei, care transmite lista acestor porturi Secretariatului NAFO. Orice modificare ulterioară a acestei liste se notifică Secretariatului NAFO cu cel puțin cincisprezece zile înainte de intrarea în vigoare a modificării.

Articolul 63a

Autoritatea competentă

(1) Statele membre desemnează autoritatea competentă care acționează ca punct de contact în scopul primirii notificărilor în conformitate cu dispozițiile articolului 63b, al primirii confirmărilor și al eliberării autorizațiilor, în conformitate cu articolul 63c.

(2) Statele membre informează Comisia cu privire la denumirea autorității competente și la datele de contact ale acesteia. Comisia transmite aceste informații Secretariatului NAFO.

Articolul 63b

Notificarea prealabilă de intrare în port

(1) Prin derogare de la articolul 28e alineatul (1) din Regulamentul (CEE) nr. 2847/93, comandantul navei de pescuit menționate la articolul 62 alineatul (1) din prezentul regulament, sau reprezentantul acestuia, care intenționează să utilizeze un port pentru debarcare sau transbordare informează autoritatea competentă a statului membru al portului, menționată la articolul 63a din prezentul regulament, cu cel puțin trei zile lucrătoare înainte de data estimată a sosirii.

(2) Totuși, un stat membru poate stabili o perioadă diferită de notificare prealabilă, ținând cont, printre altele, de distanța dintre zonele de pescuit și propriul port. Statele membre informează Comisia sau organismul desemnat de aceasta cu privire la această perioadă de notificare prealabilă. Comisia transmite aceste informații Secretariatului NAFO.

(3) Notificarea prealabilă este însoțită de următoarele formulare, cu partea A completată corespunzător:

(a) formularul PSC 1, prezentat în anexa XV (A), atunci când nava intenționează să debarce sau să transbordeze propria captură;

(b) formularul PSC 2, prezentat în anexa XV (B), atunci când nava intenționează să debarce sau să transbordeze o captură obținută prin transbordare. Pentru fiecare navă donoare se utilizează un formular separat;

(c) ambele formulare PSC 1 și PSC 2, atunci când nava intenționează să debarce sau să transbordeze atât propria captură, cât și captura obținută prin transbordare.

(4) Comandanții sau reprezentanții acestora pot anula o notificare prealabilă prin notificarea autorităților competente ale portului pe care intenționează să îl folosească cu cel mult 24 de ore înaintea orei estimate de sosire în port. Cu toate acestea, statul membru al portului poate stabili o perioadă de notificare diferită. Notificarea este însoțită de o copie a formularului original PSC 1 sau PSC 2, cu mențiunea „anulat” înscrisă în diagonală.

(5) Autoritatea competentă a statului membru al portului transmite fără întârziere un exemplar al formularului de notificare prealabilă prevăzut la alineatele (3) și (4) părții contractante stat de pavilion al navei de pescuit care intenționează să debarce și/sau să transbordeze și, dacă nava respectivă este implicată în operațiuni de transbordare, părții contractante stat de pavilion al navelor donoare.

(6) Un exemplar al formularului se transmite Comisiei sau unui organism desemnat de aceasta, care îl transmite fără întârziere Secretariatului NAFO.

Articolul 63c

Autorizația de debarcare sau de transbordare

(1) Operațiunile de debarcare sau de transbordare pot începe numai după acordarea autorizației de către autoritatea competentă a statului membru al portului. Această autorizație se eliberează numai după ce statul de pavilion returnează un exemplar al formularului PSC1 și/sau PSC2, transmis în temeiul articolului 63b alineatul (5), cu Partea B completată în mod corespunzător, prin care confirmă că:

(a) nava de pescuit care declară că a capturat peștele dispunea de o cotă suficientă pentru speciile declarate;

(b) cantitatea declarată de pește aflată la bord a fost raportată în mod corespunzător, pe specii, și a fost luată în considerare la calcularea oricăror limitări de captură sau de efort care pot fi aplicabile;

(c) nava de pescuit care declară că a capturat peștele deținea autorizație de pescuit în zonele declarate; și

(d) prezența navei în zona de captură declarată a fost verificată pe baza datelor VMS.

(2) Prin derogare de la alineatul (1), autoritatea competentă a statului membru al portului poate autoriza integral sau parțial debarcarea în lipsa confirmării menționate la alineatul (1). În acest caz, peștele este păstrat în condiții de depozitare aflate sub controlul autorității competente. Peștele poate fi scos din depozit pentru a fi vândut, preluat sau transportat numai după primirea și verificarea de către autoritatea competentă a confirmării menționate la alineatul (1). În cazul în care această confirmare nu este primită în 14 zile de la debarcare, autoritatea competentă a statului membru al portului poate confisca și elimina peștele în conformitate cu normele naționale.

(3) Autoritatea competentă a statului membru al portului notifică de îndată comandantului decizia de a autoriza sau nu debarcarea sau transbordarea, returnând un exemplar al formularului PSC 1 și/sau PSC 2, cu Partea C completată în mod corespunzător. De asemenea, acest exemplar se transmite fără întârziere Comisiei sau organismului desemnat de aceasta, care transmite informațiile Secretariatului NAFO.

Articolul 63d

Inspecții

(1) În afara cazului în care se prevede altfel printr-un plan de refacere, statul membru al portului inspectează cel puțin 15 % din totalul debarcărilor sau transbordărilor efectuate în fiecare an de raportare.

(2) Inspecțiile sunt efectuate de inspectori naționali autorizați care își prezintă împuternicirea comandantului navei, înaintea inspecției.

(3) Statul membru al portului poate invita inspectori ai altor părți contractante pentru a-i însoți pe inspectorii săi și a asista la inspectarea operațiunilor de debarcare sau de transbordare, în sensul prezentului capitol.

(4) Inspecția implică monitorizarea întregii operațiuni de descărcare sau transbordare în portul respectiv, inspectorii naționali efectuând, cel puțin, următoarele verificări:

(a) verificarea cantităților de pește din fiecare specie debarcate sau transbordate, prin confruntare cu: (i) cantitățile pe specii înregistrate în jurnalul de bord; (ii) rapoartele privind captura și rapoartele de activitate; și (iii) toate informațiile privind capturile furnizate în notificarea prealabilă (PSC 1 sau PSC 2);

(b) verificarea și înregistrarea cantităților de pește din captură, pe specii, rămase la bord după încheierea operațiunilor de debarcare sau transbordare;

(c) verificarea tuturor informațiilor rezultate în urma inspecțiilor efectuate pe mare;

(d) verificarea tuturor plaselor de la bord și înregistrarea dimensiunii ochiurilor;

(e) verificarea dimensiunii peștelui în raport cu cerințele privind dimensiunea minimă.

(5) Inspectorii naționali depun toate eforturile posibile pentru a evita întârzierea nejustificată a navelor de pescuit și se asigură că acestea nu suferă decât un minim de intervenție și de inconveniente, evitându-se degradarea calității peștelui.

(6) Comandantul navei:

(a) cooperează și oferă asistență la inspectarea navei de către inspectorii statului portului în conformitate cu aceste proceduri și nu împiedică, nu intimidează și nu intervine în activitatea acestora de îndeplinire a sarcinilor;

(b) permite accesul la toate zonele, punțile și încăperile navei, la capturi, plase sau alte unelte sau echipamente și furnizează orice informații relevante pe care inspectorii statului portului le solicită, inclusiv copii ale oricăror documente relevante.

Articolul 63e

Încălcări grave

(1) Următoarele încălcări sunt considerate încălcări grave:

(a) împiedicarea inspectorilor de la ducerea la îndeplinire a sarcinilor;

(b) debarcarea sau transbordarea într-un port nedesemnat;

(c) nerespectarea prevederilor referitoare la notificarea prealabilă a sosirii;

(d) debarcarea sau transbordarea fără autorizație eliberată de statul membru al portului.

(2) Statele membre ale porturilor iau măsurile de executare necesare în privința n